BGRIM พร้อมลงทุนโครงการใหม่-อัพเป้ากำลังการผลิตสู่ 7,200MW ปี 68 เน้นใช้โปรเจ็คต์ไฟแนนซ์
BGRIM พร้อมลงทุนโครงการใหม่-อัพเป้ากำลังการผลิตสู่ 7,200MW ปี 68 เน้นใช้โปรเจ็คต์ไฟแนนซ์
BGRIM พร้อมลงทุนโครงการใหม่-อัพเป้ากำลังการผลิตสู่ 7,200MW ปี 68 เน้นใช้โปรเจ็คต์ไฟแนนซ์
28 ส.ค. 2563

นางปรียนาถ สุนทรวาทะ ประธานเจ้าหน้าที่บริหาร บริษัท บี.กริม เพาเวอร์ จำกัด (มหาชน) หรือ BGRIM เปิดเผยว่า บริษัทได้ปรับเพิ่มเป้าหมายกำลังการผลิตไฟฟ้ารวมในปี 68 ขึ้นเป็น 7,200 เมกะวัตต์ จากเป้าหมายเดิม 5,000 เมกะวัตต์ เนื่องจากในช่วงที่ผ่านมามีโครงการใหม่ๆ เข้ามานำเสนอให้บริษัทพิจารณาลงทุนเป็นจำนวนมาก อีกทั้งยังมีโอกาสพัฒนาโครงการใหม่เพิ่มขึ้น
สำหรับโครงการที่บริษัทมีโอกาสที่จะเข้าลงทุนเพิ่มเติม ได้แก่ โรงไฟฟ้าพลังงานลมที่ประเทศเกาหลีใต้ กำลังการผลิต 130-150 เมกะวัตต์ คาดว่าจะได้ข้อสรุปการเข้าลงทุนในไตรมาส 4/63, โครงการโรงไฟฟ้าก๊าซ LNG ในประเทศเวียดนาม ขนาดกำลังการผลิต 2,700 เมกะวัตต์ มีโอกาสเข้าไปลงทุนค่อนข้างมาก เพราะบริษัทมีชื่อเสียงค่อนข้างดีและเป็นที่ยอมรับในเวียดนาม
นอกจากนี้ บริษัทยังเข้าประมูลโครงการโรงไฟฟ้า SPP ในประเทศมาเลเซีย กำลังการผลิต 250 เมกะวัตต์ด้วย
ทั้งนี้ การพัฒนาโครงการต่างๆ จะทำให้กำลังการผลิตสูงขึ้นไปถึงเป้าหมายที่วางไว้ 7,200 เมกะวัตต์ ซึ่งบริษัทจะต้องใช้เงินลงทุนอีกราว 180,000 ล้านบาท แต่ยืนยันว่าจะไม่มีการเพิ่มทุนเพื่อนำเงินมาลงทุน โดยจะใช้แหล่งเงินกู้ในรูปแบบโปรเจ็คต์ไฟแนนซ์เป็นหลัก ขณะที่ปัจจุบันบริษัทมีกระแสเงินสดในมือกว่า 19,000 ล้านบาท และเงินทุนหมุนเวียน 9,000 ล้านบาท รวมไปถึงกระแสเงินสดที่ได้จากการดำเนินงานเข้ามาอย่างต่อเนื่องทุกปีด้วย
“ไม่อยากให้นักลงทุนกังวลเลยเกี่ยวกับการเพิ่มทุน เพราะเราไม่ได้มีการเพิ่มทุนแน่นอน อาจจะมีการใช้วิธีการออกหุ้นกู้ หรือหาพันธมิตรเข้ามาร่วมพัฒนาโครงการเพิ่มเติมก็ได้ โดยเราได้มีการวางแผนระยะยาวไว้แล้วสำหรับการพัฒนาโครงการที่ 7,200 เมกะวัตต์ ส่วนใหญ่ใช้โปรเจ็คต์ไฟแนนซ์ จะใช้เงินทุนเพียง 25% เท่านั้น”  นางปรียนาถ กล่าว